text: Politiet havde travlt med køer
  01 oktober 2012 kl. 06.46
  Arbejdsdagen for politiet i Sønderjylland var fyldt med køer. Ikke de sædvanlige af biler på vejene. Men bortløbne husdyr, der forstyrrede togdrift og biltrafik.
  Først forvildede en flok på 14 køer sig ud på jernbanen mellem Varde og Skjern i Vestjylland, hvor de blev påkørt af et tog, så de 11 efterfølgende døde, og kun tre overlevede mødet med Arriva.
  
  Bilist reddede ko
  Søndag aften forvildede en ko sig så ud på en motortrafikvej i den modsatte ende af politidistriktet.
  Klokken 18.41 fik politiet en anmeldelse om, at en ko løb rundt på motortrafikvejen Sønderborgvej syd for Aabenraa.
  - Heldigvis stopper en bilist hurtigt op og prøver at holde koen væk fra vejen, indtil vi kan få den fanget. Men det er jo en farlig situation, siger vagtchef Ole Aamann, Syd- og Sønderjyllands Politi.
  Politiet arbejdede først på aftenen på at få koen indfanget og på at finde dens ejer.
  